Takah Buya Syafi’iWartawan : Ampera Salim
Editor : Riyon
22 February 2015 10:01 WIB
Balubuak dalam dek aka, batapian janiah dek budi, sayaknyo landai jo pituah. Itulah urang cadiak pandai. Kok kalian ka manjadi urang tapandang di nagariko, mako pakai sipaik nan takah iko. Baitu pasan mandiangko Ungku Malin ka si Samiak jo si Mayin samaso ketek ketek samo mangaji di surau.
Kini urang nan sarupo dikatokan mandiangko Ungku Malin tu, nampak ka badan diri Buya Syafi’i Maarif nan barasa dari Sumpu Kuduih. Buya ko urangnyo sadarhana sajo. Babaju tapakai di badan. Kok makan alakadar sajo. Tapi pikirannyo sangek jaraniah. Sampai tapakai dek urang Sabang Maroke.
Salapau padek di simpang ampek, urang mancuritokan pituah Buya Syafi’i nan dipahami dek Jokowi. Kecek Buya, usah nan lamo ditaruihkan. Piliah sajo nan baru, carilah nan paliang saketek dosonyo. Sabab kato Buya pulo, nan manusia ko di maso kini, pasti punyo kasalahan.
“Buya mangecek ndak taimpik lidah. Inyo ndak ado manarimo paragiah nan indak jaleh. Buya ndak pamintak nan takah awak-awak ko,” kecek si Mayin sambia manjengukan muncuang ka arah Samiak.
Walau sadang malengah bana, nan ujuang jenguk si Mayin tatangkok dek mato Samiak, “Aaa mukasuik waang? Manyindia waden waang di nan rami ko? Bilo waden mintak-mintak ka waang?” tanyo Samiak manantang si Mayin.
“Nan waang mintak ka waden yo ndak ado do. Cuma pakan kapatang caro waang ka waden tu, labiah dari mintak,” jawek Mayin.
“Masalah apo? Raso waden, ndak ado waden baurusan jo waang. Ijan mambuek-buek adok waang Yin,” Samiak mangareh.
“Maso lupo waang. Jaleh jaleh waang manyuruah mamak waden baurusan langsuang jo waang mah. Kecek waang kalau jo waden acok matah pangajian. Makonyo waang manyuruah mamak waden langsuang ka waang mambicarokan maslah partai,” tarang Mayin.
“Ooo.., kok itu, iyo mah. Waden kan disuruah dek induak samang waden pulo, mangecek takah itu,” jawek Samiak mulai malunak.
“Jadi ba a. Bilo waang sobok jo mamak waden?” tanyo Mayin.
“Bekolah wak mangecek sudah mugarik di surau. Sagan wak, siko urang rami,” bisiak Samiak.
Sudah sumbayang mugarik di Musajik Raya nan alun sudah, parundiangan balanjut. “Bisa barasuak pagi mamak waden sobok jo waang? Ko hari lah bajalan juwo ko haa,” sasak Mayin.
“Ado nan manganja setek Yin. Kecek induak samang waden, kami kok mausuang hanyo nan mudo. Mamak waang tu lah gaek. Lah lansia, tapi nak maju juwo,” jawek Samiak.
“Waang mahino mah. Gaek ba a mamak waden nampak dek waang? Tageh inyo mah. Bapacu lari jo waang, waden jamin waang kalah,” kecek Mayin.
“Ko ndak masalah pacu lari do kawan. Iko urusan mamimpin nagari komah. Rancaklah nan mudo jadi pamimpin kito,” tarang Samiak.
“Rancaklah nan tuo nyo ndan. Labiah banyak pangalamannyo,” kecek Mayin maminteh.
“Kalau lah gaek gaek tu, jadi panasehat sajolah lai. Takah Buya Syafi’i Maarif. Labiah tahormat pado kapalo daerah,” jaleh Samiak.
“Induak samang waang tu taragak maju pulo mah, makonyo ndak amuah maagiahan partai ka urang lain,” turo Mayin sambia malucuih… (*)
min_Latn eng_Latn sun_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn